রাত সওয়া বারোটার সময় আমাদের মেসবাড়ির সামনে এসে টাঙ্গাটা ঘুরিয়ে নিয়ে থামল, মুকুল আর আমি টাঙ্গা থেকে সাইকেলটা ধরাধরি করে নামালাম। সাইকেলটা আমি ধরে আছি, মুকুল তার পকেট থেকে কুড়ি টাকা বার করে টাঙ্গাওয়ালাকে দিতে গেলে টাঙ্গাওয়ালা হাত বাড়াতেই মুকুল কাঁপতে কাঁপতে বসে পরে রাস্তার উপর লুটিয়ে পড়ল। আমি সাইকেলটা একধারে রেখে মুকুলকে তুলতে গিয়ে দেখি সে অজ্ঞান হয়ে গেছে। এর মধ্যে টাঙ্গাটা কখন চলে গেছে খেয়াল করিনি। আমি মুকুলকে সামলাচ্ছি, এর দু এক মিনিটের মধ্যেই মনি আর রথীন এসে পৌঁছাল। সাইকেলটা পাশে রেখে ওরা ছুটে এলে আমি ওদের বললাম, "আমরা টাঙ্গা থেকে নামার পর মুকুল টাঙ্গাওয়ালাকে টাকা দিতে গিয়ে কি হল হঠাৎ অজ্ঞান হয়ে পড়ে গেল।"